Uznesenie Európskeho parlamentu z 24. apríla 2007 o ročnej politickej stratégii Komisie pre rozpočtový postup na rok 2008 (2007/2017(BUD))



Úradný vestník 074 E , 20/03/2008 S. 0280 - 0286



P6_TA(2007)0131 Ročná politická stratégia Komisie na rok 2008 Uznesenie Európskeho parlamentu z 24. apríla 2007 o ročnej politickej stratégii Komisie pre rozpočtový postup na rok 2008 (2007/2017(BUD)) Európsky parlament, - so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Politická stratégia na rok 2008 (KOM(2007)0065), - so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení [1], - so zreteľom na článok 272 Zmluvy o ES a článok 177 Zmluvy o Euratome, - so zreteľom na článok 112 ods. 1 rokovacieho poriadku, - so zreteľom na správu Výboru pre rozpočet a stanoviská Výboru pre zahraničné veci a Výboru pre medzinárodný obchod (A6-0123/2007), A. keďže rozpočet EÚ na rok 2008 bude druhým v poradí, ktorý bude schvaľovaný v rámci Medziinštitucionálnej dohody (MID) o rozpočtovej disciplíne a riadnom finančnom hospodárení schválenej 17. mája 2006, B. keďže rozpočet na rok 2008 bude prvým, ktorý sa bude schvaľovať s Rumunskom a Bulharskom ako členmi EÚ, C. keďže proces globalizácie napreduje rýchlym tempom a sprevádzajú ho príležitosti a úlohy v hospodárskej, sociálnej a environmentálnej oblasti; keďže rozpočet na rok 2008 musí zabezpečiť, že EÚ bude aj naďalej schopná čerpať výhody z príležitostí a zvládnuť problémy globalizácie a svoju zodpovednosť ako globálny činiteľ prostredníctvom primeraného zloženia vnútorných a vonkajších politík orientovaných na budúcnosť, D. keďže rok 2007 bude prvým rokom realizácie mnohých nových výdavkových programov EÚ na obdobie finančného plánovania v rokoch 2007 - 2013 po schválení viacerých nových právnych základov počas roka 2006; keďže údaje o realizácii rozpočtu na rok 2007, najmä viazaných rozpočtových prostriedkov, poskytnú dôležité informácie o schopnosti Komisie a členských štátov plniť priority Európskeho parlamentu, Politické východiská 1. zdôrazňuje, že rozpočet na rok 2008 bude pripravený, predložený a prerokúvaný na pozadí 50. výročia podpísania rímskych zmlúv a obnoveného tlaku na dosiahnutie pokroku v otázke ústavnej zmluvy; konštatuje, že v roku 2007 sa začnú prípravné práce na komplexnom a globálnom prehodnotení na obdobie 2008 - 2009 (strednodobé hodnotenie) viacročného finančného rámca (VFR) na roky 2007 - 2013 a zároveň poukazuje na svoje uznesenie z 29. marca 2007 o budúcich vlastných zdrojoch Európskej únie [2]; 2. zdôrazňuje význam, ktorý pripisuje schopnosti EÚ pozostávajúcej z 27 členských štátov urobiť z globalizácie príležitosť pre svojich občanov a riadiť medzinárodné aktivity pri riešení úloh, ktoré so sebou globalizácia prináša; v tejto súvislosti zdôrazňuje, že je dôležité, aby finančné a ľudské zdroje EÚ boli vhodným spôsobom prideľované a zabezpečili tak správne fungovanie EÚ; 3. berie na vedomie návrhy Komisie pod názvami prosperita, solidarita, bezpečnosť a vonkajšia projekcia; súhlasí s tým, že zároveň sa EÚ musí aj naďalej sústreďovať na lisabonský program a konkrétne na udržateľný rozvoj, rast a pracovné miesta, konkurencieschopnosť a malé a stredné podniky, ako aj na sociálnu súdržnosť; zastáva názor, že v mnohých prípadoch, ako napríklad v oblasti energetickej politiky a pri klimatických zmenách, sú tieto návrhy príkladom flexibilnejšieho prístupu EÚ k skutočným problémom, ktorým čelia európski občania; poukazuje však na to, že v dôsledku veľmi malých rezerv v rámci rôznych výdavkových stropov je z rozpočtového hľadiska schopnosť EÚ reagovať na politické zmeny mimoriadne obmedzená; 4. domnieva sa, že je jeho zodpovednosťou, aby ako rozpočtový orgán zabezpečil, že finančné prostriedky pridelené rozpočtu EÚ sú vynakladané s ohľadom na dosiahnutie kvalitatívnej hodnoty za vynaložené prostriedky a najmä s ohľadom na optimalizáciu obmedzených zdrojov; má v úmysle v spolupráci so špecializovanými výbormi vytvoriť rozpočet zameraný na dosiahnutie výsledkov, ktorý bol zavedený v rozpočtovom postupe na rok 2007; 5. znovu opakuje svoju výzvu, aby ročné politické priority EÚ boli stanovené spôsobom, ktorý možno efektívne oznámiť občanom Európy a zdôrazňuje, že toto uznesenie podáva názory Európskeho parlamentu, pokiaľ ide o nadchádzajúci rozpočtový postup; veľmi ľutuje, že ročná politická stratégia (RPS) dostatočne neodráža priority Európskeho parlamentu; očakáva, že sa toto uznesenie náležite zohľadní v predbežnom návrhu rozpočtu (PNR) na rok 2008; zdôrazňuje, že rôzne iniciatívy navrhnuté Komisiou v RPS na rok 2008 by sa mali posudzovať v súvislosti s nedávno schválenými výdavkovými programami a politickými prioritami, ktoré sú východiskom pre celkové prídely rozpočtových prostriedkov VFR schválené na roky 2007 - 2013 v MID zo 17. mája 2006; 6. berie na vedomie vystúpenie členky Komisie Wallströmovej pred Konferenciou predsedov 8. februára 2007, v ktorom predstavila legislatívny a pracovný program Komisie na rok 2007, ale ľutuje, že medzi týmto programom a rozpočtovým postupom je nedostatočná interakcia; v súlade s rámcovou dohodou o vzťahoch medzi Európskym parlamentom a Komisiou trvá na lepšej súdržnosti medzi týmito dvoma postupmi; pripomína Komisii záväzok, ktorý prijala počas rozpočtového postupu na rok 2007, a list predsedu Barrosa z decembra 2006 o zlepšení súladu medzi legislatívnymi prioritami a rozpočtovými rozhodnutiami; v tejto súvislosti berie na vedomie priority Komisie uvedené v oznámení o RPS a očakáva, že Komisia upraví tieto priority na základe rozhodnutí, ktoré má prijať rozpočtový orgán v priebehu ročného postupu; Rozpočet zameraný na výsledky - transparentná forma, jasné ciele, dôsledné plnenie 7. znovu zdôrazňuje význam, ktorý pripisuje tomu, aby výdavkové programy EÚ účinne plnili politické ciele, na ktoré boli vytvorené; zastáva názor, že naplnenie politických cieľov a badateľné výsledky boli vždy kľúčové z hľadiska opodstatnenosti EÚ v očiach jej občanov; potvrdzuje preto svoj zámer pracovať na rozpočte na rok 2008 v duchu filozofie "rozpočtu zameraného na výsledky"; zdôrazňuje, že tieto výsledky sa nebudú hodnotiť iba na základe účtovných kritérií, a upozorňuje, že tento prístup sa bude uplatňovať v duchu zdravej medziinštitucionálnej spolupráce; 8. ako prvý krok k rozpočtu zameranému na výsledky zdôrazňuje význam prehľadnosti, dôslednosti a transparentnosti formálnej podoby rozpočtu; podporuje rozpočtovanie založené na činnostiach (ABB), ktorého cieľom je zosúladiť oblasť financií a ľudských zdrojov s politickými cieľmi podľa oblastí výdavkovej politiky Komisie; konštatuje, že nomenklatúru ABB nie je jednoduché zosúladiť s kategóriami okruhov VFR; okrem toho vyjadruje poľutovanie nad tým, že kategórie RPS prosperita, solidarita, bezpečnosť a vonkajšia projekcia sú systémom klasifikácie tretieho druhu, ktorý má pri klasifikácii oblastí politiky do jednotlivých kapitol skôr arbitrárny charakter, nemá z hľadiska rozpočtu významnú hodnotu a ktorý nie je možné jednoducho zosúladiť s kategóriami ABB a VFR; žiada Komisiu, aby brala väčší ohľad na štruktúru ABB a VFR a poskytla jasné údaje svedčiace o súlade medzi touto klasifikáciou tretieho druhu a rozpočtovými okruhmi v MID zo 17. mája 2006; 9. považuje vyhlásenia o činnosti, ktoré vypracúva Komisia pre každú oblasť politiky v PNR, za kľúčový prvok účinného dohľadu rozpočtového orgánu nad vynakladaním prostriedkov EÚ; zdôrazňuje skutočnosť, že v prípade nejasnosti politických cieľov nie je možné politiku efektívne hodnotiť; požaduje zlepšenie prehľadnosti formálnej podoby týchto vyhlásení o činnosti v PNR na rok 2008; žiada dôslednejšie zameranie sa na politické ciele a na meranie výsledkov politík a menej informácií o administratívnom postupe, ako tomu často bolo pri predchádzajúcich dokumentoch PNR; 10. podčiarkuje význam sledovania plnenia rozpočtu ako nástroja určovania, či boli splnené ciele politiky; víta nedávne zlepšenia v poskytovaní údajov o plnení rozpočtu zo strany Komisie a najmä systém na sledovanie plnenia rozpočtu; konštatuje, že ukazovatele plnenia za prvý výdavkový rok nového programového obdobia 2007 - 2013 budú dostupné počas roka 2007; domnieva sa, že tieto informácie sa môžu ukázať ako užitočné pri naliehaní na Komisiu a členské štáty, aby plne rešpektovali politické priority Európskeho parlamentu stanovené v rozpočte na rok 2007; Ľudské zdroje - primerané prideľovanie prostriedkov, osobná zodpovednosť, sledovanie outsourcingu 11. je pevne presvedčený, že efektívny a nákladovo účinný systém administratívy Európskej únie musí disponovať potrebnou úrovňou zdrojov; so záujmom očakáva výsledky prieskumu vykonávaného oddeleniami Komisie v súvislosti s jej reálnymi personálnymi potrebami, ktorý má byť predložený 30. apríla 2007; je presvedčený o tom, že takýto prieskum týkajúci sa zamestnancov Komisie je kľúčovým postupom, ktorý Komisii umožní odhaliť jej skutočný potenciál a zabezpečiť viac zamestnancov s ohľadom na nové politické priority, akými sú energia, zmena klímy, prisťahovalectvo, plnenie viacročných programov a dohľad nad transpozíciou právnych predpisov EÚ v členských štátoch; starostlivo vyhodnotí výsledky prieskumu, aby bolo možné splniť budúce politické výzvy, počínajúc rozpočtovým postupom na rok 2008; 12. víta skutočnosť, že v RPS na rok 2008 možno badať ďalšie náznaky snahy Komisie presmerovať svoje ľudské zdroje na politické priority, no odmieta rozčlenenie týchto priorít pod názvami prosperita, solidarita, bezpečnosť a vonkajšia projekcia; žiada preto Komisiu, aby podľa štruktúry ABB jasne v PNR uviedla ďalšie informácie o personálnej politike a stratégii presunu zamestnancov na rok 2008, pri zohľadnení výsledkov prieskumu; 13. vyjadruje znepokojenie nad tým, že rozširovanie súčasných decentralizovaných agentúr zníži rezervy, ktoré sú k dispozícii v rámci okruhov VFR; ďalej je znepokojený nad tým, že zníženie dostupných rezerv bude mať za následok obmedzenie možností financovania nových priorít, akými sú pilotné projekty a prípravné akcie, a taktiež zníži dostupné prostriedky na rozširovanie súčasných programov; poznamenáva, že Komisia podľa bodu 47 MID zo 17. mája 2006 musí pri vypracovaní návrhu na zriadenie novej decentralizovanej agentúry zhodnotiť rozpočtový vplyv na príslušný výdavkový okruh; bude sa usilovať o to, aby činnosť decentralizovaných agentúr zabezpečila pridanú hodnotu a slúžila záujmom občanov EÚ; 14. poznamenáva, že každé ďalšie zvyšovanie počtu výkonných agentúr a ostatných orgánov by muselo byť financované z prostriedkov pridelených na príslušný program; vyjadruje preto svoje znepokojenie nad tým, že každé ďalšie zvyšovanie počtu výkonných agentúr a ostatných orgánov môže znížiť prostriedky, ktoré sú v rámci daného programu určené na prevádzku; 15. je odhodlaný objasniť definíciu, úlohu a náklady všetkých orgánov uvedených v článku 185 nariadenia o rozpočtových pravidlách, vyhodnotiť nákladovú účinnosť takýchto postupov riadenia a zabezpečiť na medziinštitucionálnej úrovni systematické uplatňovanie postupu stanoveného v bode 47 MID zo 17. mája 2006 v priebehu ročného rozpočtového postupu 2008; 16. zastáva názor, že decentralizácia zodpovedností medzi rôzne generálne riaditeľstvá a osobná zodpovednosť úradníkov EÚ sú dôležitou súčasťou prístupu riadenia založeného na činnostiach; poznamenáva, že sa bude zrejme treba ďalej venovať vyjasneniu niektorých reťazcov zodpovednosti v rámci inštitúcií EÚ; domnieva sa, že táto otázka má zásadný význam so zreteľom na jasný trend k "outsourcingu", či "externalizácii" vykonávacích úloh na výkonné agentúry a iné orgány ad hoc; 17. je znepokojený tým, že vytváranie výkonných agentúr a iných orgánov ad hoc môže viesť k nárastu počtu úradníkov a zmluvných zamestnancov EÚ, ak sa nezníži počet pracovných miest v príslušných generálnych riaditeľstvách Komisie na vyváženie tohto nárastu, a k oslabeniu dohľadu nad administratívou EÚ; žiada Komisiu, aby v PNR na rok 2008 vysvetlila, ako sa vyváži nárast pracovných miest požadovaných pre výkonné agentúry a iné orgány ad hoc prostredníctvom zníženia stavu zamestnancov príslušnom generálnom riaditeľstve; ďalej žiada Komisiu, aby sa v PNR na rok 2008 zaoberala otázkou primeraného dohľadu nad výkonnými agentúrami a inými orgánmi ad hoc, s cieľom zaručiť demokratickú zodpovednosť; naliehavo požaduje revíziu Kódexu správania pre zriadenie výkonných agentúr, najmä v súvislosti s parlamentnou kontrolou financovania agentúr a obsadzovaním pracovných miest v agentúrach; Viacročný finančný rámec - plánovanie, rezervy, financovanie na začiatku a na konci obdobia 18. berie na vedomie ostatnú aktualizáciu finančného plánovania na obdobie 2007 - 2013 zo strany Komisie; berie na vedomie obmedzené, v niektorých prípadoch znižujúce sa, rezervy ponechané v okruhoch 1a a 3 a úplne nesúhlasí s návrhom Komisie použiť malé rezervy, ktoré ostali k dispozícii v týchto dvoch okruhoch, na nové iniciatívy; vyjadruje silné znepokojenie nad tým, že ďalšie rezervy by boli vytvorené hlavne financovaním súčasných viacročných programov na konci obdobia; domnieva sa, že malé rezervy obmedzujú možnosť efektívneho plnenia akejkoľvek naliehavej alebo novej politickej priority; žiada Komisiu, aby na najbližšom trialógu predložila prehľad rezerv v rôznych okruhoch, aktualizáciu finančného plánovania v súlade s bodom 46 MID zo 17. mája 2006 a možné finančné dôsledky návrhov, ktoré boli oznámené v legislatívnom programe; 19. želá si preskúmanie možností lepšej prezentácie, ktorá umožní lepšie porozumenie rôznych dokumentov v rámci finančného plánovania a rozpočtu, ktoré sú predkladané rozpočtovému orgánu (finančné plánovanie a dokument o ročnej politickej stratégii); poukazuje na to, že v súčasnosti nie sú k dispozícii jasné údaje o konkrétnych zmenách, ktoré boli uskutočnené v tabuľkách pripojených k finančnému plánovaniu v porovnaní s predchádzajúcim finančným plánovaním, ani jasné údaje o tom, ako sa kompenzujú zvýšenia alebo ako sa uskutočňuje financovanie na konci a na začiatku obdobia; 20. pripomína, že pokiaľ ide o pilotné projekty a prípravné činnosti pre rozpočtový postup na rok 2008, musia podľa prílohy II, časti D MID zo 17. mája 2006"obe zložky rozpočtového orgánu informovať Komisiu o svojich zámeroch do polovice júna"; vyjadruje obavy, že v niektorých rozpočtových okruhoch a podokruhoch môžu byť nedostatočné rezervy na hlavné pilotné projekty a prípravné činnosti; 21. s obavami berie na vedomie možné následky zmien finančného plánovania, ktoré Komisia navrhuje v oddiele III RPS na rok 2008, na rezervy, ktoré sú už teraz malé, a/alebo na operačné programy, najmä v dôsledku zvýšeného financovania agentúr alebo vytvorenia nových fondov; vyjadruje poľutovanie nad tým, že takéto návrhy boli predložené menej ako jeden mesiac po ostatnej aktualizácii finančného plánovania; očakáva, že Komisia predloží tieto návrhy v príslušnej lehote v PNR na rok 2008 a pri ďalšom finančnom plánovaní, najmä ak by mali za následok zmeny vo VFR; 22. vyjadruje znepokojenie nad navrhovaným financovaním na konci obdobia v prípade niektorých programov v RPS na rok 2008 a nad problémami, ktoré to môže spôsobiť v nadchádzajúcich rokoch VFR so zreteľom na problém zvyšovania RAL; ďalej poznamenáva, že v rozpočte na rok 2007 schválil Európsky parlament pre svoje vlastné prioritné oblasti úrovne záväzkov nad priemernou úrovňou záväzkov navrhovanou vo viacročných programových balíkoch pre mnohé programy; konštatuje, že je možno potrebná istá forma medziinštitucionálnej spolupráce, čo sa týka financovania záväzkov na začiatku a na konci obdobia, aby sa zaručilo súdržné plánovanie záväzkov počas trvania VFR pri dodržaní priorít Európskeho parlamentu stanovených v MID zo 17. mája 2006; Osobitné poznámky 23. podporuje zámer Komisie začleniť do všetkých nových iniciatív, reforiem a pracovných metód koncepcie lepšej právnej úpravy a zjednodušiť ich, aby sa stali zrozumiteľnejšími pre občanov; pripomína, že, ako je uvedené v uznesení z 13. decembra 2006 o legislatívnom a pracovnom programe Komisie na rok 2007 [3], pri uplatňovaní koncepcie lepšej právnej úpravy by sa mali plne rešpektovať zásady a podmienky stanovené v uznesení zo 16. mája 2006 o stratégii pre zjednodušenie regulačného prostredia [4]; 24. zdôrazňuje, že energetická účinnosť je veľmi dlhodobou prioritou pre riešenie problému klimatických zmien; súhlasí, že takáto politika si vyžaduje transverzálnu stratégiu a žiada Komisiou, aby naďalej prijímala rázne opatrenia zamerané na tento cieľ; 25. víta zámer Komisie uskutočniť kľúčové opatrenia v oblasti výskumu a inovácií s cieľom podporiť uplatňovanie lisabonskej stratégie v roku 2008; podporuje hlavne prípravné práce, ktoré majú zabezpečiť v priebehu roka 2007 prijatie rozhodnutia o zriadení Európskeho technologického inštitútu (ETI); vyzýva Komisiu, aby poskytla vysvetlenie v súvislosti s financovaním ETI a očakáva, že jeho financovanie sa zabezpečí z dodatočných finančných prostriedkov, a nie znížením finančných zdrojov 7. RP; očakáva ďalšie informácie o navrhovanej výkonnej agentúre pre riadenie 7. RP; 26. víta závery trialógu zo 7. marca 2007, závery ktorého sú v prílohe I k tomuto uzneseniu, o financovaní spoločného podniku pre ITER a o ďalšom vývoji postupu stanoveného v bode 47 MID 17. mája 2006; 27. je znepokojený nad "financovaním na konci obdobia", ktoré Komisia navrhuje pre mnohé nové programy v okruhu 1a; domnieva sa, že to nie je riadny spôsob finančného plánovania; žiada Komisiu, aby poskytla informácie o dopadoch financovania na konci obdobia na všetky programy vrátane tých, pre ktoré ešte nie je prijatý právny základ, a o dopadoch na disponibilné rezervy na nasledujúce roky; pripomína Komisii, že bod 37 MID zo 17. mája 2006 povoľuje rozpočtovému orgánu a Komisii odchýliť sa o 5% od sumy stanovenej v právnom akte; 28. žiada Európsku Komisiu, aby so zreteľom na cieľ dosiahnuť väčšiu solidaritu a prosperitu vysvetlilasvoje zámery v súvislosti s finančným plánovaním celoživotného vzdelávania a aby bolo pre ňu prioritou; domnieva sa, že pri náraste finančných zdrojov pre štyri agentúry (Európska železničná agentúra, Európska námorná bezpečnostná agentúra, Európska agentúra pre bezpečnosť letectva a Dozorný úrad pre program Galileo) by sa malo predísť akémukoľvek zníženiu financovania programu TEN-T, a preto žiada Komisiu, aby vysvetlila, akým spôsobom mieni v nasledujúcich rokoch nahradiť prostriedky pre program TEN-T, aby sa použila celková suma prostriedkov, ktorá bola pre tento program odsúhlasená v rámci VFR; 29. súhlasí s Komisiou, že rok 2008 bude rozhodujúci pre európsku kohéznu politiku, keďže je to prvý celý rok, v ktorom sa uplatňujú nové operačné programy 2007 - 2013; verí preto, že kohézna politika bude počas rozpočtového postupu 2008 naďalej prioritou pre obidva rozpočtové orgány; 30. berie na vedomie, že Komisia navrhuje znížiť rezervu v okruhu 2 o 2 milióny EUR s cieľom pokryť dodatočné činnosti Európskej environmentálnej agentúry; ďalej berie na vedomie zámer Komisie zvýšiť v rámci okruhu 3a rozpočtové prostriedky pre Frontex o 10900000 EUR v roku 2008 a posilniť financovanie pre Eurojust o ďalšie 2500000 EUR ročne na obdobie 2008 - 2013; pripomína Komisii, že všetky tieto zvýšenia musia byť schválené rozpočtovým orgánom v rámci ročného rozpočtového postupu a/alebo legislatívnym orgánom, ak ide o zmenu v referenčných sumách prijatých programov; 31. pripomína Komisii, že podľa MID zo 17. mája 2006 je väčšina finančných zdrojov pre oblasti politiky životného prostredia sústredená v rámci okruhu 2; berie na vedomie rozhodnutie MID zo 17. mája 2006 vyčleniť ďalších 100 miliónov EUR pre okruh 2, pričom 50 miliónov EUR je rezervovaných pre nový finančný nástroj pre životné prostredie LIFE+; pripomína, že 27. marca 2007 sa dospelo ku konečnej dohode o LIFE+ na obdobie 2007 - 2013; zdôrazňuje preto, že je dôležité ponechať dostatočné rezervy až do ukončenia všetkých legislatívnych postupov; 32. očakáva konkrétne návrhy Komisie so zreteľom na strednodobé hodnotenie spoločnej poľnohospodárskej politiky; žiada preto, aby bol informovaný o podmienkach a rozsahu strednodobého hodnotenia, ktoré má Komisia v úmysle uskutočniť, so zreteľom na vyhodnotenie prvých výsledkov reformy 2003; 33. zastáva názor, že kľúčovým prvkom komunikačnej a informačnej politiky je informovať občanov EÚ o činnostiach a programoch vykonávaných EÚ a o zlepšeniach dosiahnutých v ostatných rokoch; domnieva sa, že kampaň o politických prioritách by sa mala stanoviť v neskoršom štádiu rozpočtového postupu, pričom by mala zohľadniť priority Európskeho parlamentu a sústrediť sa na oblasti politiky jasne určené v čase prvého čítania; 34. pripomína, že všetky inštitúcie majú právo uplatňovať komunikačnú politiku ako súčasť svojej inštitucionálnej autonómie, ako je uvedené v článku 49 nariadenia o rozpočtových pravidlách; podporuje Komisiu v tom, aby, tak, ako ostatné inštitúcie, naďalej bránila svoju autonómiu v tejto oblasti; uznáva potrebu koordinácie rôznych komunikačných politík uplatňovaných inštitúciami v rámci medziinštitucionálnej skupiny pre informácie a komunikáciu; vyzýva medziinštitucionálnu skupinu, aby do konca októbra 2007 predložila konkrétnejší a koordinovanejší pracovný plán na rok 2008; vyzýva v tejto súvislosti Komisiu, aby si naďalej kládla ambiciózne ciele v oblasti komunikačnej politiky zameranej na občanov so zreteľom na skutočnosť, že rok 2008 predchádza roku, v ktorom sa uskutočnia voľby do Európskeho parlamentu, a na potrebu pripraviť podmienky pre očakávané opätovné naštartovanie inštitucionálnej reformy; 35. berie na vedomie komunikačné priority Komisie na rok 2008, ktoré nezmenia finančné plánovanie v okruhu 3b; 36. vo všeobecnosti podporuje ciele vonkajších opatrení uvedené v RPS, ktoré boli navrhnuté na základe kontinuity a ktoré sa majú vykonávať druhý rok pomocou nového súboru vonkajších nástrojov EÚ schváleného v roku 2006; hlavný význam prikladá efektívnemu vykonávaniu a rešpektovaniu práv Európskeho parlamentu v tomto rámci; požaduje, aby sa prvé hodnotenie začalo už v druhej polovici roka 2007; 37. teší sa na zmysluplnú spoluprácu s Komisiou v rámci pracovných skupín vytvorených Výborom pre zahraničné veci a Výborom pre rozvoj s cieľom sledovať plánovanie a uplatňovanie nových nástrojov externej pomoci; berie na vedomie plánované strednodobé hodnotenie fungovania nástrojov externej pomoci; znovu opakuje, že Európsky parlament si želá byť plne zapojený do tohto procesu; 38. zdôrazňuje význam viacjazyčnosti ako základnej súčasti európskeho dedičstva, ako aj potrebu informovať občanov v ich materinskom jazyku; 39. žiada o ďalšie posilnenie spolupráce s rozvojovými krajinami, najmä v oblastiach ako klimatické zmeny a migrácia, a o trvalú snahu o plnenie rozvojových cieľov milénia obzvlášť v oblasti základnej zdravotnej starostlivosti a základného vzdelávania; 40. berie na vedomie koncepciu "priorít vonkajšej projekcie" zo strany Komisie, ako napríklad Svetový fond pre energetickú účinnosť a obnoviteľnú energiu (GEEREF) či Alianciu za politiku v oblasti globálnej klímy, a skutočnosť, že tieto nové priority v okruhu 4 si zrejme vyžiadajú zvýšenie rozpočtu na rok 2008 o sumu 23100000 EUR; trvá však na tom, aby sa jasne udával pôvod navrhovaného financovania pre každé opatrenie; 41. poznamenáva, že všeobecný odhad rezervy pre okruh 4 je 334 miliónov EUR s cieľom umožniť príslušnú reakciu vzhľadom na budúce potreby, ako napríklad na výsledky rokovaní o konečnom štatúte Kosova a na mierový proces na Blízkom východe; rozhodne zdôrazňuje, že rezerva 334 miliónov EUR je v skutočnosti umelo navýšená, keďže zahŕňa 200 miliónov EUR, ktoré boli pôvodne určené pre garančný fond na pôžičky, pre ktorý sa budú musieť z dôvodu prechodnej úpravy vyčleniť prostriedky až od roku 2009; zdôrazňuje preto, že v roku 2008 je výnimočne k dispozícii dodatočných 200 miliónov EUR a nabáda k obozretnosti, aby sa táto suma automaticky nepridelila na dlhodobé potreby, ktoré by potom v ďalších rokoch možno nebolo možné financovať; 42. berie na vedomie zvýšený dôraz RPS na prepojenie vonkajších a vnútorných cieľov a používanie pojmu "dôsledný súlad"; zastáva názor, že táto otázka si zasluhuje dôkladnejšiu analýzu a vysvetlenie zo strany Komisie, najmä s prihliadnutím na to, že jedným z hlavných bodov kritiky politiky EÚ v minulosti bol nedostatok súladu medzi vonkajšími a vnútornými politikami; zdôrazňuje okrem toho význam demokracie a pozitívnej zmeny v partnerských štátoch a regiónoch; 43. trvá na tom, že prideľovanie prostriedkov pre všetky vonkajšie nástroje a nástroje na rozširovanie odzrkadľuje prioritu, akou je pre EÚ podpora demokracie a ľudských práv vrátane práv menšín; 44. berie na vedomie, že Komisia plánuje v roku 2007 uzavrieť Dohody o hospodárskom partnerstve (EPA) s krajinami AKT; žiada Komisiu a členské štáty, aby poskytli ďalšiu pomoc na podporu krajín AKT počas obdobia prechodu zo súčasného obchodného režimu na EPA; 45. zastáva názor, že rýchly vývoj situácie v oblasti spoločnej zahraničnej a bezpečnostnej politiky (SZBP) si zasluhuje nepretržitú kontrolu a spoluprácu medzi inštitúciami; v tejto súvislosti zvýrazňuje význam, ktorý pripisuje splneniu ustanovení SZBP v MID zo 17. mája 2006 a využitiu nástrojov, ktoré táto dohoda poskytuje; domnieva sa, že zahraničnú politiku a s ňou spojené potrebné finančné zdroje je možné primerane posúdiť až po tom, ako Rada poskytne Európskemu parlamentu do 15. júna 2007 na konzultáciu dokument o hlavných aspektoch a strategických rozhodnutiach SZBP; 46. berie na vedomie návrh Komisie na pridelenie ľudských zdrojov v roku 2008, ktorý obsahuje 890 nových pracovných miest v súvislosti s nedávnym rozšírením; pripomína, že rok 2008 je posledným rokom plánovania ľudských zdrojov v súvislosti s rozšírením v roku 2004, v rámci ktorého sa požaduje 640 nových pracovných miest na rok 2008; ďalej pripomína, že na rok 2008 sa požaduje 250 nových pracovných miest v súvislosti s rozšírením o Bulharsko a Rumunsko a podobná požiadavka sa očakáva aj na rok 2009; konštatuje, že iba 50 % dodatočných pracovných miest na rok 2008 sa má vytvoriť na rozšírenie činností v súvislosti s nedávnym rozšírením; zastáva názor, že strednodobé hodnotenie ľudských zdrojov zo strany Komisie by malo byť v súlade so stratégiou lepšej právnej úpravy, zavedenou v roku 2006, a zároveň plne zohľadňovať potrebu riadneho a účinného plnenia nových výdavkových programov na obdobie finančného plánovania v rokoch 2007 - 2013; 47. víta zásadu presunu zamestnancov podľa politických priorít, no domnieva sa, že miera presunu by mala byť vyššia ako 1 %; pripomína, že tieto presuny musia plne rešpektovať priority stanovené Parlamentom; očakáva, že Komisia využije prebiehajúci prieskum na výrazný posun v prioritách, ktoré sa týkajú pridelenia zamestnancov a pomeru režijných nákladov; berie na vedomie, že Komisia navrhuje presun 565 zamestnancov, z toho 287 presunov medzi oddeleniami a 278 presunov v rámci oddelení; žiada Komisiu, aby v PNR poskytla podrobnejšie informácie o presune zamestnancov, aby mal Parlament k dispozícii potrebné informácie na posúdenie toho, či je cieľ 1% vhodným cieľom; zastáva názor, že vytvorenie centrálneho zoznamu na presun by malo byť v súlade so zásadou zjednodušenia administratívy a lepším plnením programov a opatrení a malo by predchádzať zbytočnej administratívnej záťaži; 48. berie na vedomie trialóg z 18. apríla 2007 a dohodu, ktorú dosiahli všetky tri inštitúcie o subjektoch Spoločenstva spadajúcich do pôsobnosti článku 185 nariadenia o rozpočtových pravidlách; víta pozitívny postoj Rady v prospech lepšej kontroly a posudzovania agentúr; podčiarkuje význam zdôraznených otázok, ako napr. pomer prevádzkových/administratívnych výdavkov, postup udelenia absolutória, posudzovanie, hodnotenie a nákladová efektívnosť súčasných agentúr, ako aj potrebu ďalšieho napredovania v postupe stanovenom v bode 47 MID zo 17. mája 2006; konštatuje, že sa našiel postup uvedený vo vyhláseniach, ktoré sú v prílohe II k tomuto uzneseniu, v súlade s ustanoveniami nariadenia o rozpočtových pravidlách, na to, aby sa umožnili súrne prevody v prospech rýchlych pohraničných zásahových tímov (RABIT); zdôrazňuje potrebu uskutočniť širšiu diskusiu o otázkach týkajúcich sa riadiacich metód Komisie v súvislosti s výsledkami prieskumu Komisie, ktorý má byť dokončený 24. apríla 2007; 49. berie na vedomie stanoviská Výboru pre zahraničné veci a Výboru pre zahraničný obchod, priniesli dôležité prvky, ktoré bude potrebné zohľadniť počas rozpočtového postupu na rok 2008; * * * 50. poveruje svojho predsedu, aby toto uznesenie postúpil Rade, Komisii a Dvoru audítorov. [1] Ú. v. EÚ C 139, 14.6.2006, s. 1. [2] Prijaté texty, P6_TA(2007)0098. [3] Prijaté texty P6_TA(2006)0565. [4] Ú. v. EÚ C 297 E, 7.12.2006, s. 136. -------------------------------------------------- PRÍLOHA I TRIALÓG ZO 7. MARCA 2007 Závery Schôdza trialógu sa uskutočnila v súlade s bodom 47 medziinštitucionálnej dohody (MID) zo 17. mája 2006 o rozpočtovej disciplíne a riadnom finančnom hospodárení. Cieľom týchto záverov je zhrnúť, na čom sa dohodli všetky tri inštitúcie. 1. Spoločný podnik pre ITER Európsky parlament a Rada sa dohodli, že: - Európsky spoločný podnik pre ITER bude na účely uplatňovania bodu 47 medziinštitucionálnej dohody považovaný za agentúru Spoločenstva, - Európsky parlament bude zodpovedný za absolutórium na plnenie rozpočtu Európskeho spoločného podniku ITER Európsky parlament a Rada odsúhlasili príspevok Spoločenstva na ITER plynúci zo 7. rámcového programu pre Euratom (maximálne 986 miliónov EUR [1] na obdobie 2007 - 2011), ako navrhla Komisia. Vzhľadom na to, že projekt ITER má podľa plánov pokračovať dlho po roku 2011, ako aj na potrebu jeho pokračovania do roku 2041 sa vo finančnom plánovaní stanovujú príslušné sumy na roky 2012 a 2013. Financovanie v budúcnosti bude súčasťou rokovaní o ďalšom finančnom rámci. 2. Agentúry S cieľom optimalizácie fungovania súčasných agentúr a postupov týkajúcich sa vytvárania nových agentúr sa Európsky parlament, Rada a Komisia dohodli na ďalšom uskutočňovaní hĺbkovej diskusie, najmä v súvislosti s dôkladným zhodnotením nákladov a prínosov vrátane správnych nákladov pred zriaďovaním nových agentúr a s uplatňovaním revíznych doložiek stanovených v špecifických nariadeniach súčasných agentúr. V tejto súvislosti vyjadrujú ochotu usilovať sa o pokračovanie a prehĺbenie diskusií o ďalšom vývoji postupu stanoveného v bode 47 MID zo 17. mája 2006. Tieto diskusie sa uskutočnia v rámci nadchádzajúcich stretnutí trialógu, pričom prvé z nich sa konalo 18. apríla 2007. [1] Z celkového orientačného príspevku z rozpočtu EÚ na Európsky spoločný podnik pre ITER a rozvoj energie jadrovej syntézy vo výške 1,29 miliardy EUR. -------------------------------------------------- PRÍLOHA II VYHLÁSENIA PO TRIALÓGU Z 18. APRÍLA 2007 1. Vyhlásenie Európskeho parlamentu a Rady o agentúrach Spoločenstva "1. S cieľom zlepšiť jasnosť a transparentnosť vyzývajú obe zložky rozpočtového orgánu Komisiu, aby s predbežným návrhom rozpočtu každoročne predkladala rozpočtový prehľad zahŕňajúci všetky už existujúce aj budúce agentúry Spoločenstva, iné orgány spadajúce pod pôsobnosť článku 185 nariadenia o rozpočtových pravidlách a výkonné agentúry. Tento prehľad by mal obsahovať rozpočtové informácie o ich základných právnych aktoch, kľúčových rozpočtových ukazovateľoch a počte zamestnancov, ako aj o pomere medzi prevádzkovými a administratívnymi výdavkami. 2. Obe zložky rozpočtového orgánu pripomínajú Komisii, aby pred zriadením nových agentúr vykonávala dôkladnú analýzu nákladov a prínosov a prísne dodržiavala a podporovala postup stanovený v bode 47 MID zo 17. mája 2006. 3. Pokiaľ ide o decentralizované agentúry, obe zložky pripomínajú výkonným riaditeľom a správnym radám týchto agentúr ich zodpovednosť predkladať realistické rozpočtové požiadavky v súlade so skutočnými potrebami a predchádzať prideľovaniu nadmerného objemu rozpočtových prostriedkov. 4. Obe zložky rozpočtového orgánu vyzývajú Komisiu, aby pravidelne hodnotila súčasné agentúry Spoločenstva a zamerala sa pri tom najmä na ich prínosy v pomere k nákladom, vyslovujú tiež súhlas s posúdením hodnotenia analýzy, ktorú pripravila Komisia v prípade vybraného počtu agentúr. Kritériami výberu agentúr na hodnotenie by mohlo byť prekročenie stanoveného pomeru operačných a prevádzkových výdavkov alebo skutočnosť, že v správach Dvora audítorov a pri postupe udelenia absolutória sa vyskytli osobitné problémy agentúry. Výsledky týchto analýz a prípadne aj iných, ktoré vykonajú iné inštitúcie, by sa mali každoročne posudzovať na trialógu, a to najneskôr v októbri. 5. Obe zložky rozpočtového orgánu vyzývajú Komisiu, aby uplatňovala revízne doložky stanovené v ich osobitnom nariadení. Rozpočtový organ posúdi, či by sa súčasná stratégia týkajúca sa decentralizovaných agentúr mala naďalej presadzovať. 6. Na základe záverov schôdze trialógu zo 7. marca 2007 s cieľom napredovania v postupe stanovenom v bode 47 MID zo 17. mája 2006 inštitúcie v zásade súhlasia so stanovením postupu, ktorý by uplatňoval bod 47 MID v rámci ďalších schôdzí trialógu." 2. Vyhlásenie Európskeho parlamentu, Rady a Komisie o agentúre Frontex "Európsky Parlament, Rada a Komisia zdôrazňujú, že v prípade náhlej a mimoriadne kritickej situácie na vonkajších hraniciach, ktorý by si vyžadoval nasadenie rýchleho pohraničného zásahového tímu (Rabit), a prípadného nedostatku finančných prostriedkov v rozpočte Európskej agentúry pre riadenie operačnej spolupráce na vonkajších hraniciach členských štátov Európskej únie (Frontex) by sa mali preskúmať všetky možnosti na zabezpečenie financovania. Komisia s mimoriadnou naliehavosťou overí, či by sa mohol uskutočniť prípadný presun prostriedkov. V prípade, keď by bolo potrebné rozhodnutie zo strany rozpočtového orgánu, Komisia začne postup v súlade s ustanoveniami rozpočtového nariadenia, konkrétne s článkami 23 a 24, s cieľom zabezpečiť včasné rozhodnutie oboch zložiek rozpočtového orgánu o prostriedkoch na zabezpečenie dodatočného financovania pre agentúru Frontex na nasadenie tímu Rabit. Rozpočtový organ sa zaväzuje konať čo najrýchlejšie so zreteľom na naliehavosť danej situácie." --------------------------------------------------